כמה מילים על הטיול: מסלול חביב וירוק, מוצל בחלקיו, כולל תצפיות יפות להרי יהודה ושפלת יהודה וחורבות ישובים עתיקים. אזור מוסדר מבחינת מסלול וסימוני שבילים, אין הרבה מקום להתברברות וגם אם כן יש תמיד אינדיקציה על פי כבישים שתוחמים את האזור. רובו חלק משביל ישראל.
לינה: מצפה משואה בפארק בריטניה. חניון מסודר עם ספסלי קק"ל וברז מים ונוף מקסים בעיקר בשעות הערב כששקט שם. יכול להיות קר בגלל מיקומו הגבוה אבל מקום מפתיע לטובה כחניון לילה.
איך מגיעים: הגענו בתחבורה ציבורית. לצומת תל עזקה מגיעים אוטובוסים מבית שמש, קרית גת ואף אשדוד. בחזרה מצומת נחושה תפסנו טרמפ אבל עובר שם קו 132 לקרית גת.
ביום הראשון, אחרי מעט עצבים על התחבורה הציבורית, הגענו לצומת תל עזקה. חצינו את הכביש שעליו האוטובוס הוריד אותנו (38) ופנינו מערבה לכביש 383. הלכנו כחמש דקות על השוליים השמאליים עד שראינו פנייה שמאלה עם סמ"ש שחור.
מומלץ לעלות אתו עד לתל עזקה וליהנות מהנוף – העלייה מעט תלולה אבל לא קשה או ארוכה במיוחד. אנחנו המשכנו להקיף את התל בשביל העפר כי רצינו לראות את הפרדסים משמאל (היו נבולים אז לחינם). אחרי העיקוף התחברנו חזרה לסמ"ש השחור. אחרי כקילומטר וחצי של הליכה מתחברים לשביל ישראל ועליו ממשיכים עד מצפה משואה – נקודת הלינה. השביל לוקח אותנו דרך נוף הררי ונעים, מוצל בחלקו. אם יהיה שלב שאתם רואים כביש – לא להיבהל – יהיו שני מעברי כביש (לא מהיר, קל למעבר).
לקראת הסוף תהיה עלייה מעט יותר מאתגרת עד למצפה משואה.
תל עזקה לחרבת צורה. לינה במצפה משואה.